יוסי אלי

יוסי אלי (נולד ב-12 במאי 1982) הוא עיתונאי ישראלי. משמש כתב תחקירים ומשטרה בחדשות 13.

ביוגרפיה 
אלי נולד בגאורגיה. בגיל 11 עלה עם משפחתו לישראל. את שירותו הצבאי עשה במשמר הגבול, שם שימש חובש ומפקד-צוות בגזרת עוטף ירושלים במהלך האינתיפאדה השנייה.

בשנת 2007 החל לעבוד בעיתון "כל הזמן" הירושלמי מרשת מקומוני "מעריב". בשנת 2010 מונה לכתב לענייני ירושלים של העיתון "מעריב".

בשנת 2013 מונה לכתב המשטרה של אתר "וואלה! NEWS".

ב-2016 החל לשמש כתב לענייני ירושלים ב"חדשות 10" ולאחר מיזוג רשת וערוץ עשר, המשיך בתפקיד זה ב"חדשות 13". 

בינואר 2023 נבחר לכתב המצטיין לשנת 2022 בחדשות 13, על הישגיו הבולטים בתחום התחקירים ועבודת שטח בעת סיקור המלחמה באוקראינה ומתיחות בירושלים.

במרץ 2023, במהלך סיקור הפגנת תמיכה ב, נפגע אלי ממוטות ואבנים שהושלכו על ידי מפגינים. כתוצאה מהפגיעה נשברו צלעותיו והוא אושפז בבית החולים הדסה עין כרם.

לאלי תואר ראשון ושני בתקשורת מהאוניברסיטה העברית בירושלים. הוא מתגורר במבשרת ציון, נשוי ואב לשלוש בנות ובן.

פרסומיו הבולטים

מחדל מצעד הגאווה בירושלים 
ב-30 ביולי 2015 חשף בשעות הבוקר באתר "וואלה! ניוז" כי ישי שליסל שוחרר מהכלא לאחר שסיים ריצוי מאסר של עשר שנים בגין דקירת משתתפים במצעד הגאווה בירושלים ב-2005. על אף הגילוי הזה, שליסל לא היה תחת פיקוח משטרתי הולם, ובאותו היום בשעות אחר הצהריים דקר שליסל שוב משתתפים במצעד ורצח את שירה בנקי. הפרסום של אלי ובו ההתראות על מסוכנותו של שליסל הוזכר בחומרי ועדת הבדיקה, שהוקמה לצורך חקירת המחדל המשטרתי שהוביל לאירוע.

פרשת הקברים 
באוקטובר 2018 חשף חשד כי חברה קדישא העבירה קברים בהר המנוחות בירושלים, מבלי להודיע למשפחות, כדי למכור את החלקות בעשרות אלפי שקלים. בעקבות הפרסום נפתחה חקירת משטרה ובמרץ 2019 נעצרו המעורבים.

פרשת מחמוד קטוסה 
ביוני 2019 חשף אלי שורה של מחדלים וליקויים בתיק החקירה שבו הואשם מחמוד קטוסה באונס ילדה בת שבע במודיעין עלית. בעקבות פרסומיו קיימו ראשי הפרקליטות ואגף החקירות במשטרה דיונים בנושא, החקירה נפתחה מחדש וקטוסה שוחרר כבור שבוע, לאחר שעלה ספק גדול אם הוא עומד מאחורי המעשה.

הפרשה התפוצצה ב-16 ביוני 2019, אז הודיעו המשטרה והפרקליטות הצבאית כי הגישו כתב אישום חמור נגד מחמוד קטוסה בגין חטיפה ואונס של ילדה בת שבע במודיעין עלית. בעקבות הודעת הרשויות התעוררה סערה ציבורית שזכתה להתייחסות בכירי המדינה ובהם ראש הממשלה בנימין נתניהו והשר לביטחון פנים גלעד ארדן שדרש להעביר את החקירה לשב"כ, כדי לבדוק אם קטוסה ביצע זאת ממניע לאומני. בשעות הערב חשף אלי בחשבון הטוויטר שלו שורת מחדלים בחקירה מהם עלה כי ייתכן והמשטרה "תפרה" תיק לקטוסה. בעקבות הפרסום החקירה נפתחה מחדש וכעבור שבוע הודיע הפרקליט הצבאי הראשי כי כתב האישום נגד קטוסה מבוטל. בעקבות חשיפותיו אלי קיבל איומים על חייו. בריאיון ל"הארץ" סיפר: "התקשרו מחסוי ואמרו לי - נגיע אליך. אתה שמאלני עוכר ישראל, אתה אוהד אנסים ופדופילים".

התקיפה בל"ג בעומר 
ב-11 במאי 2020 הותקף אלי בשידור חי בשעה שהגיע לבית שמש כדי לסקר את המדורות הנערכות בעיר, חרף האיסור להקים מדורות בעקבות נגיף הקורונה. אלי הגיע לשכונת רמה ב' בעיר – מעוז הקיצוניים – עם הצלם נאזי חורי, הוא עלה לשידור בערוץ 13 ומיד החלו לתקוף אותו באבנים ואחד מהתושבים אף ניסה לחטוף לו את המיקרופון, כמו כן הצלם הותקף פיזית ונפגע בכתפו. ראש העיר עליזה בלוך הזמינה אותו ביום שלמחרת לקפה בלשכתה והתנצלה בפניו.

פרשת הירי בצעיר האוטיסט איאד אלחלאק 
איאד אלחלאק (בערבית: إياد الحلاق), צעיר ערבי אשר לקה באוטיזם, נורה למוות בידי שוטרי מג"ב, כשהיה בדרכו למרכז "אלווין" לאנשים עם צרכים מיוחדים בעיר העתיקה בירושלים. לעבר אלחלאק נורו שבעה כדורים, ושניים מהם פגעו בגופו וגרמו למותו. יום למחרת האירוע, חשף אלי את עדותה של ודרה אבו חדיד, שנכחה באירוע. אבו חדיד סיפרה ששמעה את היריות ולכן נכנסה לחדר האשפה לפני איאד, אבו חדיד סיפרה שלאחר כניסתו של איאד לחדר קראה לעבר השוטרים "הוא נכה", ואיאד קרא בערבית "אני איתה", אבל הם ירו בו שוב הפעם בפלג הגוף המרכזי והשוטר גרם למותו. בעקבות החשיפה הזאת, זעם רב התעורר ברחוב הפלסטיני במזרח ירושלים, בדרישה להעמיד לדין את השוטר היורה.

תחקיר ״כומר ליום אחד״

בעקבות התגברות תופעת תקיפה נגד מוקדים נוצרים, שכוללת יריקות, השחתת קברים נוצריים ותקיפות, ביצע אלי תחקיר מיוחד. ביוני 2023, אלי קיבל אישור מיוחד מהותיקן להתחפש לנזיר פרנציסקני ובאמצעות מצלמה נסתרת וצלם שעקב אחריו, בדק האם יותקף. אחרי חמש דקןת בלבד, החלו היריקות, כשהשיא היה שבמסגרת תרבות יום א׳ של חיילי הנדסה קרבית, חייל שהבחין באלי מלווה במזכיר הקסטודיה, ירק למראה הנזירים. 

התחקיר עורר זעזוע עמוק בכל רחבי העולם הנוצרי. בעת ביקורו של שר החוץ, אלי כהן, בותיקן נאלץ האחרון לגנות את התופעה. 

גם המשטרה החליטה לשנות את גישתה ביחס לטיפול בתופעה. היא החלה לתגבר כוחות במוקדי חיכוך בין נוצרים ליהודים ובהשראת התחקיר, בלשים נשלחו מחופשים לנזירים כדי לתעד יורקים או תוקפים, מה שהביא למספר מעצרים. 

במשך שלושה חודשים לא הפסיק אלי לחשוף שורה של תיעודים בהם ניתן היה לראות יריקות וביזוי כלפי נוצרים, כולל תקיפות ויריקות. 

רק אחרי שחשף סרטון באוקטובר 2023מזעזע בו ניתן היה לראות כיצד יורקים לעבר מספר תיירים צליינים ממלזיה, קמה סערה ציבורית, בעקבותיה קיבלה התופעה גינוי מקיר לקיר, כולל מראש הממשלה, בנימין נתניהו

קישורים חיצוניים 
 יוסי אלי, ברשת חברתית instagram

הערות שוליים 

עיתונאים ישראלים
סגל חדשות 13
ישראלים ילידי גאורגיה
בוגרי האוניברסיטה העברית בירושלים
בוגרי כותרת - בית ספר לעיתונאות ולתקשורת
מבשרת ציון: אישים
עולים בשנות ה-1990
ישראלים שנולדו ב-1982